«Роскосмос» дәүләт корпорациясе Телеграм-каналына Үзәк Россиягә кичә килгән «Ольга» циклоны төшерелгән сурәтне куйды.
«Метеор-М» иярченле фотосында — «Ольга» циклоны. Ул Гренландиянең көньягында барлыкка килгән һәм Идел буена таба хәрәкәт итә», — дип билгеләп үтә Роскосмосның матбугат хезмәте.
Фото ясалган вакытка кар болытлары Татарстан территориясенә килеп җитмәгән, әмма Мәскәү, Воронеж һәм Волгоградка кадәр барып җиткән.
Ял көннәрендә ил башкаласында явым-төшемнең айлык нормасының чиреге яварга тиеш. Мәскәү өлкәсенең Ступино шәһәрендә М4 «Дон» трассасында кар яуганда 29 автомобиль бәрелешкән — нәтиҗәдә бер кеше үлгән һәм тагын 7се имгәнгән.
«Татар-информ» хәбәр иткәнчә, бүген Татарстанда җепшек кар көтелә — тәүлегенә 6 миллиметрга кадәр явачак. Буран фаразлана һәм көньяк-көнбатыштан көчле җил исә (көндез секундына 20 метрга кадәр тизлектә).
Юлларда бозлавык һәм кар көртләре булачак. Горький тимер юлы якынлашып килүче циклон аркасында көчәйтелгән эш режимына күчте.